《送同年王载卿使广东》
明代·杭淮

忆昔荆溪花发时，楼船泛渌日悠扬。秉烛高歌大鱼出，风涌更深殊未央。

倏忽转盼已成迹，鞍马共逐风尘客。都城对面亦须臾，兼有簿书相促迫。

秋风袅袅生江湖，复送君登万里途。苍茫五岭炎荒地，无使瘴疠侵肌肤。

作者简介：（1462—1538）明常州宜兴人，字东卿，号复溪。杭济弟。弘治十二年进士，授刑部主事，迁员外郎。正德间历云南提学副使，累官右副都御史致仕。与兄济并负诗名。有《双溪诗集》、《二杭集》。